**Ημερίδα με τίτλο**

**«Σύγχρονες τάσεις στην Υποστηριζόμενη Εργασία: με το βλέμμα στην ΄Ενταξη»**

**Τρίτη 29 Οκτωβρίου 2019 και ώρα 08:30 π.μ - 14:45 μ.μ.**

**Συνεδριακό Κέντρο του Ι.Π.Α.Π.«Η ΘΕΟΤΟΚΟΣ»**

Καλημέρα σας και από εμένα. Ονομάζομαι Γιάννης Μοσχολιός και είμαι Μέλος του Γενικού Συμβουλίου της Εθνικής Συνομοσπονδίας Ατόμων με Αναπηρία (Ε.Σ.Α.μεΑ.) και Πρόεδρος της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (ΠΟΣΓΚΑμεΑ). Όπως γνωρίζετε, η Εθνική Συνομοσπονδία Ατόμων με Αναπηρία αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία, χρόνιες παθήσεις και των οικογενειών τους στη χώρα, κοινωνικό εταίρο της ελληνικής Πολιτείας σε ζητήματα αναπηρίας και ιδρυτικό μέλος του Ευρωπαϊκού Φόρουμ Ατόμων με Αναπηρία, του μεγαλύτερου φορέα εκπροσώπησης των ατόμων με αναπηρία και των οικογενειών τους σε ευρωπαϊκό επίπεδο.

Καταρχάς, θα ήθελα να σας μεταφέρω τους χαιρετισμούς του Προέδρου της Ε.Σ.Α.μεΑ. και Προέδρου του Ευρωπαϊκού Φόρουμ Ατόμων με Αναπηρία Γιάννη Βαρδακαστάνη και τη αμέριστη στήριξή του στο σπουδαίο έργο της Ελληνικής Εταιρίας Υποστηριζόμενης Εργασίας, ο οποίος αν και επιθυμούσε να βρίσκεται σήμερα εδώ μαζί μας, δυστυχώς δεν τα κατάφερε επειδή έπρεπε να μεταβεί στις Βρυξέλλες για να παραβρεθεί σε συνάντηση με το Αντιπρόεδρο της Ευρωπαϊκής Επιτροπής κύριο Μαργαρίτη Σχοινά για ζητήματα που άπτονται της εφαρμογής της Σύμβασης των Ηνωμένων Εθνών για τα Δικαιώματα των Ατόμων με Αναπηρίες σε ευρωπαϊκό επίπεδο.

Με βάση τα ευρήματα μιας πρόσφατης μελέτης που πραγματοποιήθηκε από το Παρατηρητήριο Θεμάτων Αναπηρίας της Ε.Σ.Α.μεΑ. (ιστοσελίδα [**www.paratiritirioanapirias.gr**](http://www.paratiritirioanapirias.gr)), η πρόσβαση των ατόμων με αναπηρία στην υπάρχουσα αγορά εργασίας είναι αποκαρδιωτικά περιορισμένη, καθώς η μελέτη δείχνει ότι:i) Το ποσοστό απασχόλησης των «ατόμων με σοβαρές αναπηρίες» στις ηλικίες 20 έως 64 ετών ανέρχεται στο 24,2%, το οποίο είναι χαμηλότερο κατά 33,4 μονάδες από το ποσοστό απασχόλησης των ατόμων χωρίς αναπηρία (57,6%).ii) Το ποσοστό ανεργίας των «ατόμων με σοβαρές αναπηρίες» ανέρχεται σχεδόν στο 39%. Το υψηλότερο ποσοστό ανεργίας των «ατόμων με σοβαρές αναπηρίες» στις ηλικίες 25-29 ετών ανέρχεται στο 58,2%, ενώ το αντίστοιχο ποσοστό ατόμων χωρίς αναπηρία στις ηλικίες των 25-29 ετών ανέρχεται στο 40,9%.iii) Το 60,4% των «ατόμων με σοβαρές αναπηρίες» και το 39,2% των ατόμων με μέτριο περιορισμό δραστηριότητας ανήκουν στον μη ενεργό οικονομικά πληθυσμό, ενώ το αντίστοιχο ποσοστό στον πληθυσμό ατόμων χωρίς αναπηρία ανέρχεται στο 23,7%. Επίσης, η ανάλυση του μη ενεργού οικονομικά πληθυσμού δείχνει ότι σε όλες τις ηλικιακές ομάδες «ατόμων με σοβαρή αναπηρία» το ποσοστό υπερβαίνει το 40%.

iv) Στον πληθυσμό των «ατόμων με σοβαρές αναπηρίες», το 83% των νέων ηλικίας 20-24 ετών, το 72% των νέων ηλικίας 25-29 ετών, καθώς και το 55,5% των ατόμων ηλικίας 30-34 ετών δεν έχουν καμία επαγγελματική εμπειρία.

v) Το 84% των εργαζομένων με αναπηρία δηλώνει ότι οι εργοδότες δεν τους έχουν παράσχει εύλογες προσαρμογές.

**Παρόλο που σύμφωνα με τα προαναφερθέντα στοιχεία οι Έλληνες και Ελληνίδες με αναπηρία βιώνουν έναν πρωτοφανή αποκλεισμό στον τομέα της εργασίας, και παρά το γεγονός ότι η Ελλάδα έχει κυρώσει με τον νόμο 4074 τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες από το 2012, η χώρα εξακολουθεί να μην διαθέτει θεσμικό πλαίσιο για την υποστηριζόμενη εργασία καθώς και πόρους από τον κρατικό προϋπολογισμό για την εφαρμογή τέτοιου είδους προγραμμάτων. Μάλιστα σύμφωνα με το άρθρο 27 «Εργασία και Απασχόληση» της Σύμβασης, κύριος σκοπός των κρατών που την έχουν κυρώσει πρέπει να είναι η ένταξη των ατόμων με αναπηρία στην ανοιχτή αγορά εργασίας, και όχι σε «ειδικά» και «προστατευμένα» περιβάλλοντα. Ως εκ τούτου, η υποστηριζόμενη εργασία συνιστά το μοναδικό εργαλείο που είναι συμβατό με τις απαιτήσεις της Σύμβασης και το οποίο δύναται να πετύχει τη σύνδεση των ατόμων με αναπηρία με την ανοιχτή αγορά εργασίες.**

Η Επιτροπή των Ηνωμένων Εθνών για τα Δικαιώματα των Ατόμων με Αναπηρίες ανησυχώντας για: α) τα υψηλά επίπεδα ανεργίας των ατόμων με αναπηρία στη χώρα μας και τις ανεπαρκείς προσπάθειες για τη διασφάλιση της ένταξής τους, με έμφαση στις γυναίκες με αναπηρία, στην ανοιχτή αγορά εργασίας και β) την έλλειψη επαρκών μέτρων από το ελληνικό κράτος που να βελτιώνουν και να διευκολύνουν την παροχή ειδικών μέτρων και εξατομικευμένης υποστήριξης στους εργασιακούς χώρους, στις Τελικές Παρατηρήσεις και Συστάσεις της (Concluding Observations) προς τη χώρα μας για το άρθρο 27, οι οποίες δημοσιοποιήθηκαν στις 24.09.2019, προτείνει, μεταξύ άλλων, **τη λήψη ειδικών μέτρων και την παροχή εξατομικευμένης υποστήριξης στους χώρους εργασίας**. **Για την Ε.Σ.Α.μεΑ. αυτό συνιστά μια σημαντική εξέλιξη, η οποία αναμφισβήτητα πρόκειται να οδηγήσει το αμέσως επόμενο διάστημα στη έναρξη του διαλόγου με την ελληνική Πολιτεία για τη θεσμοθέτηση της υποστηριζόμενης εργασίας και την εφαρμογή αντίστοιχων προγραμμάτων.**

**Αξίζει να επισημανθεί ότι τα προαναφερθέντα αποτελούν πάγιο αίτημα του αναπηρικού κινήματος της χώρας, τα οποία συμπεριλήφθηκαν τόσο στην εναλλακτική έκθεση που κατέθεσε η Ε.Σ.Α.μεΑ. στην Επιτροπή των Ηνωμένων Ηνωμένα Εθνών πριν από τη δημοσιοποίηση των Τελικών Συστάσεων και Παρατηρήσεών της όσο και στο «Εθνικό Πρόγραμμα για την εφαρμογή της Σύμβασης για τα δικαιώματα των ατόμων με αναπηρία» που η Ε.Σ.Α.μεΑ. εκπόνησε και υπέβαλε στον Πρωθυπουργό και το Υπουργικό Συμβούλιο στις 16.07.2019.**

**Κατά τη διάρκεια του διαλόγου με την ελληνική Πολιτεία για τη θέσπιση θεσμικού πλαισίου για την υποστηριζόμενη εργασία που αναμένουμε να λάβει χώρα άμεσα, η Ε.Σ.Α.μεΑ. θα συμβουλευτεί επιστημονικά την Ελληνική Εταιρεία Υποστηριζόμενης Εργασίας, της οποίας το έργο είναι άξιο συγχαρητηρίων.**

**Εύχομαι καλή επιτυχία στις εργασίες της ημερίδας.**